लिवर जिसकी गिनती शरीर के सबसे बड़े अंगों में की जाती है. यह शरीर की बड़ी ग्रंथि है जो मानव शरीर के प्रमुख आतंरिक अंगों में से एक होती है. वहीं लीवर की बात करें तो यह हमारे शरीर में पित्त का निर्माण करता है, जो फैट के टूटने में मदद करता है. यह रक्त के डिटाक्सिफिकैशन में भी मदद करता है. एक सामान्य लिवर में कुछ फैट ज़रूर होता है. लेकिन कभी-कभी लिवर की कोशिकाओं में अनावश्यक फैट की मात्रा बढ़ जाती है. यह एक गंभीर रोग होता है, जिसे आमतौर पर फैटी लिवर के नाम से जाना जाता है. फैटी लिवर विकार मुख्य रूप से दो प्रकार के होते हैं - एल्कोहल फैटी लिवर और गैर एल्कोहल फैटी लिवर. अनुचित आहार के साथ साथ नियमित और अधिक मात्रा में शराब पीना, मोटापा आदि भी फैटी लिवर के लिए कारण हो सकते हैं. यह बीमारी आनुवांशिक (पारिवारिक) भी हो सकती है. खास तौर पर फैटी लिवर की शुरूआत के दौरान अक्सर इसके लक्षण देखने को नहीं मिलते. लेकिन जब यह अधिक बढ़ जाता है, तब धीरे-धीरे इसके लक्षण उभरने लगते हैं. इसमें कुछ लोगों के लक्षण एकदम स्पष्ट हो जाते हैं, तो वहीँ कुछ लोगों में इन लक्षणों का संकेत भर होता है.